b'\n_START_ARTICLE_\nP\xc3\xa4tk\xc3\xa4\n_START_PARAGRAPH_\nP\xc3\xa4tk\xc3\xa4 (ruots. Stumpen) on Ola Fogelbergin luoma sarjakuvahahmo, joka seikkailee useimmiten yhdess\xc3\xa4 parhaan yst\xc3\xa4v\xc3\xa4ns\xc3\xa4 Pekka Puup\xc3\xa4\xc3\xa4n kanssa._NEWLINE_Alun perin P\xc3\xa4tk\xc3\xa4 esiintyi Herra P\xc3\xa4tk\xc3\xa4 -nimisess\xc3\xa4 omassa sarjakuvassaan, joka ilmestyi Elannon henkil\xc3\xb6st\xc3\xb6lehdess\xc3\xa4 Ty\xc3\xb6toverissa vuosina 1929\xe2\x80\x931943. Kuluttajain Lehden sivuilla ilmestyneess\xc3\xa4 Pekka Puup\xc3\xa4\xc3\xa4 -sarjakuvassa P\xc3\xa4tk\xc3\xa4 n\xc3\xa4htiin ensi kerran vuonna 1931, ja Pekka ja P\xc3\xa4tk\xc3\xa4 alkoivat pian esiinty\xc3\xa4 s\xc3\xa4\xc3\xa4nn\xc3\xb6llisesti toistensa sarjoissa. Lopulta P\xc3\xa4tk\xc3\xa4 j\xc3\xa4i yhdeksi Pekka Puup\xc3\xa4\xc3\xa4n vakiohahmoista, kun h\xc3\xa4nen oma sarjakuvansa lakkasi._NEWLINE_Sarjakuvassa P\xc3\xa4tk\xc3\xa4 on pitk\xc3\xa4nen\xc3\xa4inen, lyhyt ja hieman py\xc3\xb6re\xc3\xa4hk\xc3\xb6 mies. H\xc3\xa4nk\xc3\xa4\xc3\xa4n ei ole suuri j\xc3\xa4rjenj\xc3\xa4ttil\xc3\xa4inen, mutta kuitenkin jonkin verran nokkelampi kuin Pekka. Molemmat ovat Justiinan kurin alla. Sarjakuvan P\xc3\xa4tk\xc3\xa4 on my\xc3\xb6s itse naimisissa, toisin kuin elokuvissa. Rouva P\xc3\xa4tk\xc3\xa4\xc3\xa4 ei kuitenkaan n\xc3\xa4hty usein._NEWLINE_Sarjakuvassa P\xc3\xa4tk\xc3\xa4 usein houkuttelee Pekan pahoille teille, kuten juomaan tai pelaamaan korttia. H\xc3\xa4n ly\xc3\xb6 my\xc3\xb6s monesti vetoa Pekan kanssa, ja oveluudellaan yleens\xc3\xa4 voittaa. Pekka suostuu usein P\xc3\xa4tk\xc3\xa4n ehdotuksiin ja seurauksena k\xc3\xa4rsii jotain._NEWLINE_Pekka ja P\xc3\xa4tk\xc3\xa4 -elokuvissa P\xc3\xa4tk\xc3\xa4\xc3\xa4 esitti Masa Niemi. H\xc3\xa4n oli kova akrobaatti. Elokuvissa P\xc3\xa4tk\xc3\xa4n hahmo oli monessa suhteessa erilainen kuin sarjakuvissa ja h\xc3\xa4nest\xc3\xa4 oli tullut Pekan tasavertainen aisapari, kun taas sarjakuvassa Pekka oli ollut selke\xc3\xa4sti P\xc3\xa4tk\xc3\xa4\xc3\xa4 t\xc3\xa4rke\xc3\xa4mpi henkil\xc3\xb6. Elokuvasarja p\xc3\xa4\xc3\xa4ttyi Niemen tehty\xc3\xa4 itsemurhan vuonna 1960. Elokuvissa P\xc3\xa4tk\xc3\xa4n vakiohokema oli "Asiahan ei tietysti minulle kuulu, mutta..." P\xc3\xa4tk\xc3\xa4n etunimi ilmoitettiin vain elokuvassa Pekka ja P\xc3\xa4tk\xc3\xa4 lumimiehen j\xc3\xa4ljill\xc3\xa4; se oli niin ik\xc3\xa4\xc3\xa4n "P\xc3\xa4tk\xc3\xa4".'